Video wys oomblikke voor rowers geskiet wordPolisiebeamptes rondom die Mercedes-Benz wat in die gewapende rooftog gebruik is. Foto: Verskaf Beeldmateriaal van ŉ gewapende rooftog in ŉ gegoede buurt van Durban-Noord het aan die lig gekom wat wys hoe ses gewapende rowers helder oordag op ŉ huis toeslaan. Maroela Media het vroeër berig die rooftog het tragies vir twee van die ses rowers geëindig toe veiligheidswagte een op die toneel doodgeskiet het, en nog een ŉ entjie daarvandaan by ŉ begraafplaas ineengesak en aan sy skietwond beswyk het. In die video kan gesien word hoe ŉ wit Mercedes-Benz Dinsdag om 15:45 by die woning se veiligheidshek ingery kom. Die bestuurder hou na aan die veiligheidskamera stil, waarna vyf gemaskerde mans aan weerskante van die motor uitpeul. Een hardloop na die hek om seker te maak dit gaan toe terwyl vier met wapens in die hand die huis binnehardloop. Die bestuurder trek eers ŉ klapmus oor sy kop voordat hy uitklim om die deure toe te maak wat sy makkers oop laat staan het in hul haas om by die huis in te kom. Hy struikel met die terughardloop huis toe amper oor ŉ verbouereerde swart kat wat angsbevange by die huis uithol. In die video kan gesien word hoe een van die rowers amper oor ’n verbouereerde swart kat struikel. Die bestuurder draai dan die motor, met wat lyk na ŉ Umlazi-registrasienommer, om sodat sy neus in die rigting van die hek wys en parkeer teenaan die hek. Net daarna storm een van die mans by die huis uit om iets in die bagasieruim te kry en struikel met die terughardloop huis toe amper oor ŉ verbouereerde swart kat wat angsbevange by die huis uithol. Dit is nie bekend hoe die aanvallers die veiligheidshek wat toegang tot die eiendom bied kon beheer nie, maar kort hierna gaan die hek oop terwyl een van die vermeende rowers daar waghou met ŉ vuurwapen in sy hand. Intussen begin hul makkers wat in die huis ingegaan het, goedere buitentoe dra en in die kattebak pak. Die drie minute lange video eindig voor die veiligheidswagte opdaag. Kol. Thembeka Mbele, KwaZulu-Natalse polisiewoordvoerder, het ná die voorval gesê die wagte het in ŉ skietgeveg met die rowers betrokke geraak. “Twee van die verdagtes is gewond, maar die [res] het op die vlug geslaan en is steeds op vrye voet.”